LĒMUMA PROJEKTS

**Par totalizatoru likmju pieņemšanas vietu**

Izskatot Alūksnes novada pašvaldībā 13.03.2023. saņemto un ar Nr. ANP/1-40/23/968 reģistrēto SIA “Klondaika”, reģistrācijas Nr. 40003171152, juridiskā adrese Satekles iela 2B, Rīga, LV-1050, turpmāk – SIA “Klondaika”, 13.03.2023. iesniegumu Nr. K01-03-23/014 par atļaujas atvērt totalizatora likmju un derību pieņemšanas vietu SIA “Klondaika” nomātajās telpās Lielā Ezera ielā 8, Alūksnē, Alūksnes novadā izsniegšanu, konstatēts:

[1.] SIA “Klondaika” iesniegumā norāda, ka izsniegta Izložu un azartspēļu uzraudzības inspekcijas licence azartspēļu organizēšanai Nr. A-52 un spēļu zāles atvēršanai Lielā Ezera ielā 8, Alūksnē, Alūksnes novadā, turpmāk – Telpas, Nr. SZ-704. No 2005. gada 1. janvāra SIA “Klondaika” (iepriekš SIA “Furors”) ir atvērta izklaides un atpūtas vieta “Klondaika”, kurā ir ierīkota spēļu zāle.

[2.] 20.05.2002. Alūksnes pilsētas dome nav iebildusi azartspēļu nama “Klondaika” darbībai Lielā Ezera ielā 8, Alūksnē, Alūksnes novadā un ir atļāvusi izvietot azartspēļu iekārtas ēkā Lielā Ezera ielā 8, Alūksnē, Alūksnes novadā.

[3.] Azartspēļu un izložu likuma 42.panta piektā daļa noteic, ka lēmumu par atļauju atvērt [..] totalizatoru vai derību likmju pieņemšanas vietu un organizēt attiecīgās azartspēles konkrētajās telpās pašvaldība pieņem vai atsaka atļaujas izsniegšanu 45 dienu laikā no iesnieguma saņemšanas dienas.

[4.] Atbilstoši Administratīvā procesa likuma 64.panta otrajai daļai, ar Alūksnes novada pašvaldības domes priekšsēdētāja 13.04.2023. lēmumu Nr. ANP/1-6/23/129 pagarināts SIA “Klondaika” iesnieguma izskatīšanas termiņš līdz 27.04.2023.

 [5.] Azartspēļu un izložu likuma 41. panta otrā daļa noteic vietas un teritorijas, kur nav atļauts organizēt azartspēles, t.sk. attiecīgās pašvaldības vietās vai teritorijās, kuras noteiktas pašvaldības saistošajos noteikumos.

 [6.] Alūksnes novada pašvaldības domes 2015. gada 27. augusta saistošo noteikumu Nr. 14/2015 “Alūksnes novada teritorijas plānojums 2015.-2027.gadam, Teritorijas izmantošanas un apbūves noteikumi un grafiskā daļa” 5.4. apakšnodaļā noteikts, ka azartspēļu objektus nedrīkst izvietot Alūksnes pilsētas teritorijā, kas ietver kvartālus sākot no Alūksnes ezera piekrastes, tālāk pa Pilssalas ielu līdz Ojāra Vācieša ielai, tālāk pa Ojāra Vācieša ielu līdz Dārza ielai, tālāk pa Dārza ielu līdz Helēnas ielai, tālāk pa Helēnas ielu līdz Baložu bulvārim, tālāk pa Baložu bulvāri līdz Alūksnes ezera krastam. Nekustamais īpašums Lielā Ezera ielā 8, Alūksnē, Alūksnes novadā atrodas teritorijā, kurā nav atļauts izvietot azartspēļu objektus.

[7.] Azartspēļu un izložu likuma 42. panta sestā daļa noteic, ja azartspēļu organizēšana konkrētajā vietā rada būtisku administratīvās teritorijas iedzīvotāju interešu aizskārumu, dome ar motivētu lēmumu ir tiesīga atcelt izsniegto atļauj atvērt spēļu zāli un organizēt attiecīgās azartspēles konkrētajās telpās. Ievērojot šo normu, dome ir izvērtējusi, ka azartspēļu organizēšana Lielā Ezera ielā 8, Alūksnē, Alūksnes novadā rada būtisku valsts un Alūksnes novada iedzīvotāju interešu aizskārumu un 27.04.2023.pieņēmusi lēmumu Nr. … atcelt pašvaldības izsniegto atļauju atvērt spēļu zāli Lielā Ezera ielā 8, Alūksnē, Alūksnes novadā un organizēt attiecīgās azartspēles konkrētajās telpās un noteikusi, ka pašvaldības izsniegtā atļauja atvērt spēļu zāli Lielā Ezera ielā 8, Alūksnē, Alūksnes novadā un organizēt attiecīgās azartspēles konkrētajās telpās zaudē spēku pēc pieciem gadiem, skaitot no minētā lēmuma spēkā stāšanās dienas.

[8.] Domes Attīstības komitejā 17.04.2023. SIA “Klondaika” pārstāvji norādīja, ka papildu licence, ko komersants prasa, nenozīmē veidot jaunu, atsevišķu azartspēļu iestādi, bet gan esošās iestādes ietvaros veikt papildu izklaides veidu – sporta derības un totalizatoru. Pārstāvji informē, ka ir apkopojuši informāciju no savas drošības nodaļas par dažādiem policijas izsaukumiem, gada ietvaros skaitļi nav lieli un lielākā daļa izsaukumu ir saistīti ar aktivitātēm ārpus iestādes. Šobrīd SIA “Klondaika” Alūksnē nodarbina desmit darbiniekus. Ņemot vērā domes lēmumu par iepriekš izsniegtās atļaujas atcelšanu, SIA “Klondaika” pārstāvji lūdza iespēju izsniegt terminētu atļauju totalizatoram uz pieciem gadiem, paskaidrojot, ka tādējādi būtu iespēja gūt ienākumus un segt zaudējumus, kas radīsies slēdzot filiāli vai pārvietojot to uz citu vietu.

Dome, pieņemot lēmumu par atļaujas organizēt azartspēles Lielā Ezera ielā 8, Alūksnē, Alūksnes novadā atcelšanu, ir izvērtējusi SIA “Klondaika” īpašumtiesību ierobežojumu kopsakarā ar Alūksnes novada iedzīvotāju interešu nodrošināšanu - būt pasargātiem no azartspēļu atkarības kaitīgās ietekmes, kā arī uz Latvijas Republikas Satversmē garantētajām tiesībām uz veselību un tiesībām dzīvot veselībai un dzīvībai labvēlīgā un drošā vidē, azartspēļu pakalpojuma attīstība Alūksnes novadā nav savienojama ar pašvaldības mērķi novada iedzīvotājiem nodrošināt pievilcīgu, drošu un uz dzīves līmeņa uzlabošanu orientētu vidi. Dome ir salīdzinājusi komersanta tiesības veikt komercdarbību un gūt no tās labumu, no vienas puses, un indivīda tiesības uz dzīvi labvēlīgā un drošā vidē, sabiedrības tiesības uz ilgtspējīgu attīstību un interesi tikt aizsargātai no azartspēļu nelabvēlīgās ietekmes, kā arī azartspēļu spēlētāju un viņu tuvinieku tiesības, no otras puses. Ar domes 27.04.2023. lēmumu Nr. … noteiktais pamattiesību ierobežojums skar vienu komersantu, bet ar leģitīmo mērķi aizsargātās tiesības un intereses attiecas uz plašu personu loku un labumu no šā ierobežojuma gūst visa sabiedrība kopumā, un primāri – Alūksnes novada iedzīvotāji. Minētais ierobežojums uzlabo sociālo vidi Alūksnes novadā un valstī kopumā, mazinot ar azartspēlēm saistītos riskus, jo personai iestājoties atkarībai no azartspēlēm, cieš ne tikai pati atkarīgā persona, bet arī viņa ģimene un apkārtējā sabiedrība. Turklāt azartspēļu atkarība var būt saistīta ar lieliem finansiāliem zaudējumiem un psiholoģiskām problēmām.

Ņemot vērā iepriekš minēto, dome secina, ka azartspēļu organizēšana Lielā Ezera ielā 8, Alūksnē, Alūksnes novadā rada būtisku valsts un Alūksnes novada iedzīvotāju interešu aizskārumu, līdz ar ko atļaujas izsniegšana totalizatora likmju pieņemšanas vietas atvēršanai un attiecīgo azartspēļu organizēšanai SIA “Klondaika” nomātajās telpās Lielā Ezera ielā 8, Alūksnē, Alūksnes novadā, ir atsakāma.

Pamatojoties uz Azartspēļu un izložu likuma 42. panta otro un piekto daļu, Pašvaldību likuma 10. panta pirmās daļas 18. un 21. punktu, Administratīvā procesa likuma 76. panta pirmo, otro un ceturto daļu,

Atteikt SIA “Klondaika”, reģistrācijas Nr. 40003171152, izsniegt atļauju totalizatora likmju pieņemšanas vietas atvēršanai un attiecīgo azartspēļu organizēšanai SIA “Klondaika” nomātajās telpās Lielā Ezera ielā 8, Alūksnē, Alūksnes novadā.

*Lēmums stājas spēkā dienā, kad tas paziņots Adresātam. Atbilstoši Paziņošanas likumam, lēmums Adresātam tiek nosūtīts ar elektroniskā pasta starpniecību, izmantojot drošu elektronisko parakstu un uzskatāms par paziņotu otrajā darba dienā pēc tā nosūtīšanas.*

*Lēmumu var pārsūdzēt Administratīvajā rajona tiesā, Voldemāra Baloža ielā 1A, Valmierā, LV-4201, viena mēneša laikā pēc tā spēkā stāšanās.*